《登岳宿上封寺》
明代·何彦

攀缘直上最高峰，五老山尊让祝融。南去香炉插天柱，东回紫盖拥芙蓉。

入云鸡犬通仙界，出洞苍虬隐怪松。风送梵音人语静，炉烟袅袅傍疏钟。

作者简介：何彦，字善充。顺德人。明世宗嘉靖十四年（一五三五）进士。授行人，擢南京户科给事中，出守荆、淮两府，官至太仆寺卿。晚筑定性、澄心二楼，于其间讲学赋诗。年九十卒，有《石川集》。清温汝能《粤东诗海》卷二三、清道光《广东通志》卷二七八等有传。